ตากเร่งเปิดโอนเงิน ข้ามแดน แม่สอด-เมียวดี
โดย...วารุณี อินวันนา
23 ก.พ. 2559

โดย...วารุณี อินวันนา
เขตพัฒนาเศรษฐกิจพิเศษตาก รัฐบาลได้ตั้งเป้าว่า ปี 2559 นี้จะสามารถผลักดันมูลค่าการค้าชายแดนระหว่างแม่สอดไปเมียวดีของเมียนมา เพิ่มขึ้นเป็น 1 แสนล้านบาท จากปี 2558 ที่มีมูลค่า 8 หมื่นล้านบาท คณะทำงานด้านสิทธิประโยชน์ และศูนย์บริการเบ็ดเสร็จด้านการลงทุน ที่มี สุทธา สายวาณิชย์ รองผู้ว่าราชการจังหวัด เป็นหัวหน้าคณะทำงาน ต้องเร่งเจรจาด้านการให้บริการชำระเงินระหว่างประเทศในเขตนี้ให้เกิดขึ้นโดยเร็ว เพื่อให้การลงทุนเกิดขึ้นโดยเร็วติดตามมา
ทั้งนี้ ในวันที่ 26 ก.พ.นี้ สุทธาจะมีการประชุมคณะทำงานขับเคลื่อนเขตพัฒนาเศรษฐกิจพิเศษตาก ร่วมกับคณะทำงานจังหวัดเมียวดีของเมียนมา ประเด็นสำคัญในการประชุม คือ จะมีการนำเรื่องการเปิดบริการโอนเงินข้ามประเทศจากไทยไปยังธนาคารพาณิชย์ในจังหวัดเมียวดีของเมียนมาได้เลย เพื่อรองรับการค้าชายแดนที่กำลังไหลบ่าเข้ามาในพื้นที่นี้ รวมทั้งเป็นการอำนวยความสะดวกให้กับแรงงานชาวเมียนมาที่เข้ามาทำงานในไทย รวมทั้งกลุ่มที่ต้องการจะเข้ามาซื้อสินค้าจากไทย
ปัจจุบัน มีธนาคารพาณิชย์ไทยหลายแห่งได้ให้บริการโอนเงินข้ามประเทศไปยังเมียนมาได้แล้ว แต่ที่จังหวัดเมียวดียังไม่มีบริการดังกล่าว การหารือครั้งนี้จึงต้องการให้ทางการเมียวดีพิจารณาอนุมัติการโอนเงินข้ามประเทศ
“ได้มีการติดต่อธนาคารไทยพาณิชย์และธนาคารกสิกรไทยที่มีบริการโอนเงินระหว่างไทย-เมียนมาอยู่แล้ว ให้เข้ามาเปิดบริการระหว่างแม่สอดกับเมืองเมียวดี รวมทั้งติดต่อกับบริษัท กสท โทรคมนาคม หรือ CAT เพื่อเปิดบริการโอนเงินออนไลน์ผ่านมือถือด้วย” สุทธา กล่าว
ปัจจุบันแรงงานเมียนมาในเขตเมืองเมียวดีและพื้นที่ใกล้เคียงที่เข้ามาทำงานในไทย จะโอนเงินกลับประเทศด้วยการใช้เงินสดผ่านนายหน้า โดยนายหน้าจะใช้บริการโอนเงินของธนาคารพาณิชย์ไทยสาขาแม่สอด และโทรแจ้งนายหน้าที่อยู่ฝั่งเมียนมาให้มากดเงินจากตู้เอทีเอ็ม แล้วแลกเป็นเงินจัดไปแจกจ่ายให้กับญาติในเมียวดี พร้อมหักค่าบริการ 30% ของเงินที่ส่งกลับ ขณะที่ชาวเมียนมาที่ข้ามมาซื้อสินค้าที่แม่สอด ต้องนำเงินสดเข้ามา ซึ่งไม่ปลอดภัย
“ธนาคารทางฝั่งเมียนมาที่ได้มีการเจรจาเพื่อมารองรับบริการโอนเงินข้ามประเทศ คือ ธนาคาร Kanbawza Bank Limited หรือ KBZ ที่ปัจจุบันก็มีการโอนเงินข้ามประเทศกับธนาคารพาณิชย์ไทยอยู่แล้ว หากทางการเมียวดีอนุมัติ ภาคเอกชนก็สามารถเจรจาตกลงทำธุรกรรมกันได้” สุทธา กล่าว
สุทธา กล่าวว่า การให้บริการโอนเงินข้ามประเทศระหว่างแม่สอดกับเมียวดี ถือเป็นเรื่องสำคัญในการสนับสนุนการขับเคลื่อนเขตพัฒนาเศรษฐกิจพิเศษตาก ที่มีพื้นที่ขนาดใหญ่อันดับ 2 ของเขตพัฒนาเศษฐกิจพิเศษทั้งหมด 10 แห่งของไทย เพราะปัจจุบันมีนักลงทุนจากต่างชาติที่ได้รับสิทธิพิเศษจากบีโอไอแล้ว 3 แห่ง มูลค่าเงินลงทุนรายละ 300-400 ล้านบาท จากที่ขอลงทุนรวมประมาณ 100 ราย ทั้งชาวไทยและต่างประเทศ
นอกจากนี้ ยังมีกลุ่ม ปตท.ที่จัดซื้อที่ดินแล้วมีบริษัทอีกประมาณ 100 แห่งที่จะรวมกลุ่มกันผลิตสินค้าอุปโภค บริโภคเพื่อส่งออกไปเมียนมา มีนักลงทุนจากจีนที่ซื้อที่ดินแล้ว 25 ไร่ เพื่อสร้างคอนโดมิเนียมขนาด 3,200 ยูนิต นักลงทุนจากไต้หวัน ที่จะเข้ามาผลิตเครื่องแก้วและผลิตชุดชั้นในจากผ้าไหมเพื่อส่งออก
“บริษัทเหล่านี้ต้องใช้แรงงานจากไทยและเมียนมา ขณะที่นักท่องเที่ยวเมียนมาจะเข้ามาอีกจำนวนมาก หากมีบริการโอนเงินระหว่างประเทศ จะทำให้การค้ารวดเร็วและปลอดภัย พลิกธุรกิจการเงินที่อยู่นอกระบบเข้าสู่ระบบ ภาครัฐสามารถเก็บภาษี ค่าธรรมเนียมได้มากขึ้น” สุทธา กล่าว